BG Официален вестник на Европейския съюз L 10/25

РЕШЕНИЕ НА КОМИСИЯТА

от 13 януари 2009 година

за невключване на флурпримидол в приложение I към Директива 91/414/ЕИО на Съвета и за отнемане на разрешенията за продукти за растителна защита, съдържащи това вещество

(нотифицирано под номер C(2008) 8967)

(текст от значение за ЕИП)

(2009/28/ЕО)

КОМИСИЯТА НА ЕВРОПЕЙСКИТЕ ОБЩНОСТИ,

като взе предвид Договора за създаване на Европейската общност,

като взе предвид Директива 91/414/ЕИО на Съвета от 15 юли 1991 г. относно пускането на пазара на продукти за растителна защита (1), и по-специално член 8, параграф 2, четвърта алинея от нея,

като има предвид, че:

(1) В член 8, параграф 2 от Директива 91/414/ЕИО се предвижда, че държава-членка може, през период от 12 години от датата на нотифициране на посочената директива, да разреши пускането на пазара на продукти за растителна защита, съдържащи активни вещества, които не са посочени в приложение I към същата директива, които вече се намират на пазара две години след датата на нотифициране, докато тези вещества постепенно се проучват в рамките на работна програма.

(2) С регламенти (ЕО) № 451/2000 (2) и (ЕО) № 1490/2002 (3) на Комисията се определят подробните правила за изпълнението на третия етап от работната програма, посочена в член 8, параграф 2 от Директива 91/414/ЕИО, и се установява списък с активни вещества, които да бъдат оценени с оглед на евентуалното им включване в приложение I към Директива 91/414/ЕИО. В този списък е включен флурпримидол.

(3) Въздействието на флурпримидол върху човешкото здраве и околната среда е оценено в съответствие с разпоредбите, предвидени в регламенти (ЕО) № 451/2000 и (ЕО) № 1490/2002, за редица употреби, предложени от нотификатора. Освен това в посочените регламенти се определят докладващите държави-членки, които трябва да представят съответните доклади за оценка и препоръки на Европейския орган за безопасност на храните (ЕОБХ) в съответствие с член 10, параграф 1 от Регламент (ЕО) № 1490/2002. За флурпримидол докладващата държава-членка беше Финландия, като цялата съответна документация беше представена на 20 април 2007 г.

(4) Докладът за оценка беше разгледан съвместно от държавите-членки и ЕОБХ в рамките на неговата работна група за оценка и беше представен на Комисията на 31 юли 2008 г. под формата на заключение на ЕОБХ по отношение на партньорската проверка за оценка на риска от активното вещество флурпримидол (4). Този доклад беше разгледан от държавите-членки и от Комисията в рамките на Постоянния комитет по хранителната верига и здравето на животните и беше финализиран на 26 септември 2008 г. под формата на доклад за преглед на Комисията за флурпримидол.

(5) По време на оценяването на активното вещество бяха установени няколко факта, пораждащи загриженост. По-специално, основавайки се на наличната информация, нивото на излагане на оператора и работника надхвърля ПНЕО (приемливо ниво на експозиция на оператора) при оценката на всички ситуации и условия за употреба. Освен това нямаше данни за вида примеси в използваните за токсикологичното проучване партиди. Следователно не беше възможно да се направи заключение въз основа на наличната информация, че флурпримидол отговаря на критериите за включване в приложение I към Директива 91/414/ЕИО.

(6) Комисията прикани нотификатора да представи своите коментари относно резултатите от партньорската проверка и относно намерението си да продължи да предлага веществото за одобрение или не. Нотификаторът представи своите коментари, които бяха внимателно разгледани. Въпреки изложените доводи от страна на нотификатора обаче, установените проблеми останаха неразрешени и оценките, направени въз основа на представената и оценена информация по време на срещите на експертите на ЕОБХ не показаха, че може да се очаква, че при предложените условия на употреба продуктите за растителна защита, съдържащи флурпримидол, като цяло да отговарят на изискванията, установени в член 5, параграф 1, букви a) и б) от Директива 91/414/ЕИО.

(7) Поради това флурпримидол не следва да бъде включен в приложение I към Директива 91/414/ЕИО.

(8) Следва да се вземат мерки, за да се гарантира, че предоставените разрешения за продукти за растителна защита, съдържащи флурпримидол, ще бъдат оттеглени в рамките на определен срок и няма да бъдат подновявани, както и че няма да бъдат издавани нови разрешения за такива продукти.

(9) Всеки гратисен период, предоставен от държава-членка за унищожаване, съхранение, пускане на пазара и използване на съществуващите запаси от продукти за растителна защита, съдържащи флурпримидол, следва да бъде ограничен до дванадесет месеца, за да се позволи употребата на съществуващите запаси за един допълнителен вегетативен период, което е гаранция, че продуктите за растителна защита, съдържащи флурпримидол, ще останат достъпни за земеделските производители в продължение на 18 месеца, считано от датата на приемане на настоящото решение.

(10) Настоящото решение не накърнява правото на подаване на заявление за флурпримидол в съответствие с разпоредбите на член 6, параграф 2 от Директива 91/414/ЕИО, подробните правила за прилагането на която са установени с Регламент (ЕО) № 33/2008 на Комисията (5), с оглед на евентуалното включване на веществото в приложение I към нея.

(11) Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,

ПРИЕ НАСТОЯЩОТО РЕШЕНИЕ:

Член 1

Флурпримидол не се включва като активно вещество в приложение I към Директива 91/414/ЕИО.

Член 2

Държавите-членки гарантират, че:

а) всички разрешения за продукти за растителна защита, съдържащи флурпримидол, се отнемат най-късно до 13 юли 2009 г.;

б) от датата на публикуване на настоящото решение не се издават или подновяват разрешения за продукти за растителна защита, съдържащи флурпримидол.

Член 3

Всеки гратисен период, предоставен от държавите-членки в съответствие с разпоредбите на член 4, параграф 6 от Директива 91/414/ЕИО, е възможно най-кратък и изтича най-късно на 13 юли 2010 г.

Член 4

Адресати на настоящото решение са държавите-членки.

Съставено в Брюксел на 13 януари 2009 година. За Комисията Androulla VASSILIOU Член на Комисията

(1) ОВ L 230, 19.8.1991 г., стр. 1.

(2) ОВ L 55, 29.2.2000 г., стр. 25.

(3) ОВ L 224, 21.8.2002 г., стр. 23.

(4) ЕОБХ, Научен доклад (2008) 151 — Conclusion on the peer review of flurprimidol (финализиран на 31 юли 2008 г.).

(5) ОВ L 15, 18.1.2008 г., стр. 5.